送任师中任清江
苏洵
宋
吾喜送任师,羡君方少年。
有如伏枥马,看彼始及鞍。
奔腾过吾目,萧条正思边。
谁知脱吾羁,傲睨登太山。
君今始得县,翱翔大江干。
大江多风波,渺然势欲翻。
浩荡吞九野,开阖壮士肝。
人生患不出,局束守一廛。
未常见大物,不识天地宽。
今君吾乡秀,固已见四川。
去上作边吏,出入烽火间。
儒冠杂武弁,屈与氊裘言。
又当适南土,大浪泛目前。
胸中芥蔕心,吹尽为平田。
陈汤喜划胜,所至常纵观。
吾想君至彼,胸胆当豁然。
雨中忆昙少云奉寄
张镃
宋
天章今年不惜凉,雨声秋后恣淋浪。
单衣已觉生絺薄,细字初便短烛光。
画饼功名孤塞路,守株身世老江乡。
吾侪政要无人识,黄叶深林气味长。
挽余正叔
赵蕃
宋
半生初未识,一见骤相亲。
九曲泛舟日,紫溪沽酒晨。
我曹俱蹇薄,吾子固真醇。
竟尔萦何疾,胡为遽没身。
寄长蘅二首其一
王志坚
明
吾观仕宦人,每每念丘壑。虽复非真实,兹意或间作。譬如酒食困,番思茗饮乐。病苟稍稍去,旋复恣馋嚼。嗟余困折久,甫得离蔬鳷。救口犹不遑,何遽厌杯杓。念吾坚顽姿,本自甘濩落。兹游非得已,黾勉就人爵。人生能几何,胡为久薰灼?宁为沙上鸥,无为笼中鹤。山灵闻吾言,生平谨然诺。
酬司空璲少府
高适
唐
飘飖未得意,感激与谁论。
昨日遇夫子,仍欣吾道存。
江山满词赋,札翰起凉温。
吾见风雅作,人知德业尊。
惊飙荡万木,秋气屯高原。
燕赵何苍茫,鸿雁来翩翻。
此时与君别,握手欲无言。
赠林尹仲
陈宓
宋
八年前会晤,犹忆刺桐乡。
君眼虽非白,吾颜已过苍。
有求皆妄想,无欲是良方。
不学神仙术,他时共一觞。
送陈仁叔之越
陈鉴之
宋
生世可无友,吾友得仁叔。
行己严尺度,色夷气清穆。
蝇头观世态,尘尾露心曲。
大江渺愁人,风欲饱帆腹。
重阳两是按,不共一杯菊。
吾侪迹浮萍,同是客京毂。
作讨俱出此,正尔未免俗。
倘廪可反映,一笑如鲁肃。
寒窗共短檠,何用戒征轴